Børge Olsen-Hagen

Børge Olsen-Hagen (1883–1936) var en norsk redaktør og politiker (Ap). Han var redaktør av 1ste Mai 1920–1936, og stortingsrepresentant i fire perioder 1925–1936.

Olsen-Hagen utdannet seg ved Stavanger kommunale handelsskole og hadde deretter ulike stillinger innenfor varehandelen. I 1911 ble han ansatt som redaksjonssekretær i 1ste Mai, og fra 1920 til 1936 var han avisens redaktør.

Han ble valgt inn i Stavanger bystyre og formannskap i 1916, og satt i Stavanger arbeiderpartis styre fra 1920. Han ble valgt inn på Stortinget for Kjøpstedene i Vest-Agder og Rogaland fylker i 1924, og satt frem til 1936.

Olsen-Hagen satt to perioder i fengsel, dømt for oppfordring til militærstreik og oppvigleri. Han satt på Botsfengselet da han ble valgt inn på Stortinget i 1924, og sonet fortsatt da Stortinget skulle tre sammen på nyåret. Dette førte til et hardt press mot statsminister Johan Ludwig Mowinckel, og Mowinckel benådet derfor Olsen-Hagen i januar 1925 slik at han kunne møte i Stortinget.

Han var oldefar til stortingsrepresentant Gunn Vigdis Olsen-Hagen.

 Referanser 
Haffner, Vilhelm (1928). Stortinget : 1928-30. Oslo : Cappelen
Børge Olsen-Hagen hos Norsk samfunnsvitenskapelig datatjeneste. Besøkt 20. mai 2013.
Omdal, Sven Egil. «Båret fra fengselet til Stortinget». aftenbladet.no 5. oktober 2009. Besøkt 20. mai 2013.

 Eksterne lenker 



Kategori:Norske redaktører
Kategori:Stortingsrepresentanter for kjøpstedene i Vest-Agder og Rogaland fylker
Kategori:Stortingsrepresentanter fra Ap
Kategori:Stortingsrepresentanter 1925–1927
Kategori:Stortingsrepresentanter 1928–1930
Kategori:Stortingsrepresentanter 1931–1933
Kategori:Stortingsrepresentanter 1934–1936
Kategori:Lokalpolitikere i Stavanger
Kategori:Ap-politikere i Rogaland
Kategori:Personer fra Stavanger kommune